宋祁
感事寄子明中丞
久玷三云从，仍叨千石荣。
羸躯付多病，怯计会无成。
出守非嚴助，何年召郤萌。
风摧向阳藿，霜变度江橙。
画阁勤听讼，春畴力劝耕。
遂惭循吏术，姑促县官征。
害马直宜去，劳鱼实恐赬。
人心久忘战，朝议近论兵。
戍锁关南数，边烽陇右明。
将机犹嚄唶，贼膽尚纵横。
说士争操牍，谋臣屈请缨。
已闻疲转粟，安得但婴城。
且许和戎利，重寻挠酒盟。
安危击公等，指授尽时英。
幸有千金募，须容八阵精。
待衰曹刿鼓，长揖亚夫营。
刷愤宜修德，时巡况作京。
矢方射嶓冢，力欲斩长鲸。
宪纸言常屡，王涂日以清。
悉心前席重，直指佞人惊。
仗下霜馀凛，班回佩倚鸣。
早调黄铉鼎，催献恶枭羹。
顾我罹飞语，于兹类倒行。
鬼神惭贾谊，唇舌避君卿。
直道今寥落，狂辞先猥并。
椎如莫邪钝，伥若小冠盲。
秦俗矜车甲，周诗赋旆旌。
会当濡橐笔，企咏二边平。